โฆษกประจำสำนักนายกรัฐมนตรี ชี้แจง ตลอดระยะเวลา 6 ปี รัฐบาลมุ่งทำงานแก้ปัญหาให้กับประชาชน ยึดประโยชน์ของประชาชนเป็นหลัก
โฆษกประจำสำนักนายกรัฐมนตรี ชี้แจง ตลอดระยะเวลา 6 ปี รัฐบาลมุ่งทำงานแก้ปัญหาให้กับประชาชน ยึดประโยชน์ของประชาชนเป็นหลักนางนฤมล ภิญโญสินวัฒน์ โฆษกประจำสำนักนายกรัฐมนตรี ชี้แจงกรณีที่ฝ่ายค้าน กล่าวโจมตีการทำงานของรัฐบาล ภายใต้การนำของ พลเอก ประยุทธ์ จันทร์โอชา นายกรัฐมนตรี ตลอดระยะเวลา 6 ปีว่า นายกรัฐมนตรี ย้ำอยู่เสมอถึงความจำเป็นในการเข้ามาบริหารประเทศเพื่อหยุดความขัดแย้ง สร้างความปรองดอง และที่ผ่านมานายกรัฐมนตรี ได้แก้ไขปัญหาที่สะสมมานาน ซึ่งภารกิจหลัก คือ การช่วยเหลือประชาชนทุกกลุ่ม โดยเฉพาะผู้มีรายได้น้อยและเกษตรกร ผ่านโครงการต่างๆ อย่างเป็นรูปธรรม ขณะเดียวกันได้ดำเนินโครงการพัฒนาประเทศ ทั้งการขยายโครงข่ายด้านคมนาคม การขยายโครงข่ายรถไฟฟ้าหลายสายทั่วกรุงเทพฯ กว่า 160 กิโลเมตร รวมถึงโครงการรถไฟฟ้าความเร็วสูงเชื่อม 3 สนามบิน เพื่อความสะดวกในอนาคต และโครงการพัฒนาเขตระเบียงเศรษฐกิจพิเศษภาคตะวันออก หรืออีอีซี เพื่อให้ต่างชาติเข้ามาลงทุนใประเทศไทยเพิ่มขึ้น รวมทั้งปัญหาการทำประมงผิดกฎหมาย แก้ปัญหาการค้ามนุษย์ จนสามารถปลดใบเหลืองได้ ส่วนกรณีที่ฝ่ายค้านออกมาโจมตีรัฐบาลว่า แก้ปัญหาเศรษฐกิจล้มเหลวนั้น หากมองภาพรวมของเศรษฐกิจทั่วโลกที่กำลังประสบปัญหาการแพร่ระบาดเชื้อโควิด-19 จะเห็นได้ว่า เกิดการชะลอตัว แต่สำหรับประเทศไทย ยังได้รับการกล่าวขวัญจากนานาประเทศ ว่าเป็นประเทศที่ดำเนินการมาตรการได้ดีในการปกป้องการแพร่ระบาด และจากผลสำรวจฯ ประชาชนส่วนใหญ่พอใจผลงานของรัฐบาลในการแก้ไขปัญหาโควิด-19 ส่วนในด้านการลงทุนประเทศไทยถูกจัดให้เป็นประเทศที่ดีที่สุดในการเริ่มต้นธุรกิจ จากทั้งหมด 73 ประเทศ ถือได้ว่าต่างประเทศให้การยอมรับแสดงให้เห็นถึงความเชื่อมั่นในศักยภาพของประเทศไทย จึงอยากให้ทุกฝ่ายหันหน้าเข้าหากันทำงานเพื่อประชาชนและประเทศชาติ คำนึงถึงผลประโยชน์ของส่วนรวมเป็นหลัก ไม่ใช่เวลาที่ออกมาสร้างความขัดแย้ง หวังผลทางการเมือง